ভারত বনাম অস্ট্রেলিয়া! অ্যাডিলেডের প্রথম টেস্টই ইতিহাস গড়ার সামনে দাঁড়িয়ে। অস্ট্রেলিয়া সফররত কোনও ভারতীয় দল প্রথম টেস্টে জিতে এর আগে টেস্ট সিরিজ শুরু করেনি। অন্য দিকে, অ্যাডিলেডে কোনও দলই আজ পর্যন্ত প্রায় সওয়া তিনশো রান তাড়া করে জেতেনি। পঞ্চম দিনে অ্যাডিলেডে ভারতের জয়ের জন্য চাই হাফডজন উইকেট। অন্যদিকে, অস্ট্রেলিয়াকে দিনের শেষে তুলতে হবে ৩২৩ রান। চতুর্থ দিনের শেষে অস্ট্রেলিয়া ১০৪/৪।

এই বিষয়ে অন্যান্য খবর

কলকাতা পুলিশের ‘বিরল সম্মান’ পূজারাকে, দেওয়া হল সামাজিক বার্তাও


তৃতীয় দিনের শেষে ভারত সুবিধাজনক জায়গায় ছিল। ১৫১/৩ রানে তৃতীয় দিন সমাপ্ত করেছিল টিম ইন্ডিয়া। শেষ ৭ উইকেট অবশ্য ১৫৬-র বেশি তুলতে পারেনি ভারত। প্রথম ইনিংসের মতোই সর্বোচ্চ স্কোর পূজারার (৭১)। পূজারাকে যোগ্য সহায়তা করেন রাহানে (৭০)। চতুর্থ উইকেটে পূজারা-রাহানে জুটি ৮৭ রান যোগ করে যান। পূজারা ফিরে যাওয়ার পরে ভারতের শেষ পাঁচ উইকেটে ৭৩ রানের বেশি যোগ হয়নি। অস্ট্রেলিয়ার হয়ে সফলতম বোলার নাথান লিঁয়ন। ভারতীয় ব্যাটিং লাইন আপের হাফডজন শিকারই তাঁর।
৩২৩ রানের লক্ষ্যে ব্যাট করতে নেমে শুরু থেকেই নিয়মিত ব্যবধানে উইকেট হারাতে থাকে অস্ট্রেলিয়া। অশ্বিন, সামির দাপটে একে একে প্যাভিলিয়নে ফিরে গিয়েছেন ফিঞ্চ (১১), হ্যারিস (২৬), খোয়াজা (৮) এবং হ্যান্ডসকম্ব (১৪)।
যাইহোক, পঞ্চম দিনে নাটকীয় মোড়ের সামনে দাঁড়িয়ে অ্যাডিলেড ওভাল। শেষ দিনে এখনও অস্ট্রেলিয়াকে তুলতে হবে ২১৯ রান। হাতে রয়েছে ছ’ উইকেট। তবে ভারতকে হারাতে হলে আগে ইতিহাসকে হারাতে হবে। শেফিল্ড শিল্ডে কয়েক সপ্তাহ আগে এই মাঠে ৩১৩ রান তাড়া করে জিতেছিল ওয়েস্টার্ন অস্ট্রেলিয়া। তবে তা ছিল ঘরোয়া টুর্নামেন্ট।
ইতিহাস বলছে, অস্ট্রেলিয়া গত ১০০ বছরের মধ্যে অ্যাডিলেডে চতুর্থ ইনিংসে দু’শোর বেশি রান তাড়া করে জিততে পারেনি। টেস্টে অবশ্য চতুর্থ ইনিংসে সর্বোচ্চ ৩৬৯ রান তাড়া করে জিতেছে অস্ট্রেলিয়া। তা ছিল ১৯৯৯ সালে পাকিস্তানের বিপক্ষে হোবার্টে। অ্যাডিলেডে ইংল্যান্ডের বিপক্ষে চতুর্থ ইনিংসে ৩১৫ রান তাড়া করে জেতারও নজির রয়েছে অস্ট্রেলিয়ার। তবে সেই ম্যাচটি ১১৬ বছর আগের।
অন্যদিকে, কোহলি ব্রিগেডও নয়া সীমানা জয়ের সামনে ভারত। আজ পর্যন্ত কোনও ভারতীয় সফরকারী দল জিতে টেস্ট সিরিজের সূচনা করতে পারেনি। একবারই শুরুর টেস্ট অমীমাংসিত রেখেছিল ভারত। ১৯৮৫ সালে তিন ম্যাচের সেই টেস্ট সিরিজের তিনটি ম্যাচই ড্র থেকেছিল। অ্যাডিলেডেই সেবার ভারত ড্র করে সফর শুরু করেছিল টিম ইন্ডিয়া। এবার নয়া ইতিহাসের সামনে বিরাটের দল। আপাতত সেই ইতিহাস ছোঁয়ার স্বপ্নে বিভোর ভারতীয় ক্রিকেটপ্রেমীরা।